**Էնեդա Թարիֆա** (ալբ․՝ Eneda Tarifa, մարտի 30, 1982(1982-03-30), Տիրանա, Ալբանիա), ալբանացի երգչուհի։ 2016 թվականին Ստոկհոլմում «Fairytale» («Հեքիաթ») ներկայացրել է Ալբանիան «Եվրատեսիլ 2016» երգի մրցույթում, սակայն եզրափակիչ չի անցել։

Կենսագրություն
--------------

Էնեդա Թարիֆան ծնվել է 1982 թվականի մարտի 30-ին Ալբանիայի մայրաքաղաք Տիրանայում։

1997 թվականին Սաիմիր Չիլիի հետ «Yjet e shpresës» երգով առաջին անգամ մասնակցել է ալբանական «Festivali i Këngës» երաժշտական փառատոնին։ Այդ ժամանակ նրան չի հաջողվել լավագույն եռյակ մտնել։ 2001 թվականին Էնեդան երգել է «Ika larg» ստեղծագործությունը մեկ այլ ալբանական փառատոնում՝ «Kënga Magjike»-ում։

2004 թվականին Ալբանիան առաջին անգամ մասնակցել է «Եվրատեսիլ» երգի մրցույթին, և «Festivali i Këngës 42» փառատոնը միաժամանակ դարձել է նաև մրցույթի նախընտրական փուլ՝ երկիրը ներկայացնելու համար։ Էնեդա Թարիֆան «Qëndroj» երգով փորձել է հաղթել փառատոնը, սակայն այդ անգամ ապարդյուն. նա կարողացել է միայն հասնել մինչև եզրափակիչ։

2006 թվականին երգչուհին երկրորդ անգամ մասնակցել է «Kënga Magjike» մրցույթին, այս անգամ «Rreth zjarrit tënd» երգով։ Նա 154 միավորով զբաղեցրել է չորրորդ տեղը։ Հաջորդ տարի Էնեդան կրկին հանդես է եկել «Festivali i Këngës»-ում «E para letër» երգով՝ զբաղեցնելով 10-րդ տեղը։

2007 թվականին երգչուհին «Mos Harro» երգով հանդես է եկել «Polifest» փառատոնում, իսկ 2008 թվականին՝ կրկին «Kënga Magjike» փառատոնում «Zeri im» երգով։ Նա նաև արժանացել է «Çmimi Fun Tune» մրցանակին։

2010 թվականին Էնեդան «Më veten» երգով հաղթել է «Top Fest 2010»-ում։ Այդ նույն թվականին նա դարձել է ալբանական «Top Channel» հեռուստաընկերության «Portokalli» հաղորդման վարողը։

### Եվրատեսիլ 2016

2015 թվականի դեկտեմբերին Էնեդան «Përrallë» երգով ի վերջո հաղթել է «Festivali i Këngës 54» մրցույթում, ինչը նրան իրավունք էր տալիս Ստոկհոլմում ներկայացնելու Ալբանիան «Եվրատեսիլ 2016» երգի մրցույթում։ Փառատոնից հետո տված հարցազրույցում երգչուհին հայտնել է, որ «Եվրատեսիլում» կատարելու համար երգը կթարգմանվի անգլերեն։ Երգի անգլալեզու «Fairytale» («Հեքիաթ») տարբերակը թողարկվել է հոլովակի հետ մարտի 15-ին։

Մրցույթի ժամանակ Էնեդան նաև մտադիր է եղել թողարկել դեբյուտային ալբոմը, որի վրա աշխատում էր։ «Fairytale» երգը մրցույթի եզրափակիչ չի անցել։

Անձնական կյանք
--------------

Երգչուհին ամուսնացած է Էրյոն Զալոշնյայի հետ (ալբ․՝ Erjon Zaloshnja), իսկ 2013 թվականին ծնվել է նրանց դուստրը՝ Արիան։

Տես նաև
-------

* Ալբանիան Եվրատեսիլ երգի մրցույթում
* Եվրատեսիլ 2016 երգի մրցույթ

Ծանոթագրություններ
------------------

* Տեսաձայնային նյութեր Վիքիպահեստում

1. 1 2
2. ↑  «Певица Энеда Тарифа». hochu.ua. Արխիվացված է օրիգինալից 2016-06-04-ին. Վերցված է 2016 թ․ մայիսի 13-ին.
3. ↑  Anthony, Granger (2015 թ․ դեկտեմբերի 27). «ALBANIA: ENEDA TARIFA IS OFF TO STOCKHOLM». Eurovoix.
4. ↑  «Kënga Magjike History». Արխիվացված է օրիգինալից 2016 թ․ հունվարի 8-ին. Վերցված է 2015 թ․ դեկտեմբերի 28-ին.
5. ↑  «Eneda Tarifa Biography». Վերցված է 2015 թ․ դեկտեմբերի 28-ին.
6. ↑  Brey, Marco (2015 թ․ դեկտեմբերի 28). «Eneda Tarifa to represent Albania with a Fairytale"». Eurovision.tv.
7. ↑  «Eurovision 2016 — Eneda Tarifa (Albania) / Энеда Тарифа (Албания)».
8. ↑  «Eneda Tarifa Bëhet Nënë, Vjen Në Jetë Aria». Teksteshqip. 2013 թ․ մայիսի 20. Արխիվացված է օրիգինալից 2013 թ․ հունիսի 25-ին.

Արտաքին հղումներ
----------------

* Երգչուհու էջը Ֆեյսբուքում
* Էնեդան՝ Եվրատեսիլ 2016 մրցույթի մասնակից

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Ֆեյսբուք · Թվիթթեր |
|  |
| Ֆոտո, վիդեո և աուդիո | Deezer · Spotify |
|  |
| Թեմատիկ կայքեր | Discogs · MusicBrainz |
|  |
| Չափորոշչային վերահսկողություն | ISNI: 0000000459673744 · VIAF: 126147095094025082147 · WorldCat VIAF: 126147095094025082147 |

 |